C 479/10
MT
Il-Ġurnal Uffiċjali tal-Unjoni Ewropea
16.12.2022
Il-Ħamis 19 ta’ Mejju 2022
29.
Jirrifjuta u jesprimi tħassib dwar id-dikjarazzjoni tat-3 ta' Marzu 2022 tal-awtoritajiet fir-reġjun okkupat tat-Transnistrija tal-Moldova li tħabbar tmiem il-proċess tas-soluzzjoni u li toħroġ sejħa mġedda għar-rikonoxximent tal-hekk imsejħa indipendenza tat-Transnistrija; itenni l-appoġġ tiegħu għal soluzzjoni komprensiva u paċifika tal-kunflitt tat-Transnistrija permezz tal-proċess ta' negozjati 5+2 ibbażat fuq is-sovranità u l-integrità territorjali tal-Moldova fil-fruntieri rikonoxxuti internazzjonalment tagħha, bi status speċjali għar-reġjun tat-Transnistrija fi Stat Moldovan vijabbli; jissottolinja li kull riżoluzzjoni għall-kwistjoni tat-Transnistrija trid tirrispetta d-dritt sovran tal-Moldova li tagħżel l-orjentament tagħha fil-qasam tad-difiża u tal-politika estera; jappoġġja l-isforzi biex jiġu estiżi l-benefiċċji tad-DCFTA u tas-sistema ta' vjaġġar mingħajr viża għar-reġjun tat-Transnistrija, li jippermetti tkabbir sinifikanti fil-mobbiltà u fil-kummerċ mar-reġjun; 30.
Jinnota li l-Missjoni tal-UE ta' Assistenza fil-Fruntiera bejn il-Moldova u l-Ukrajna għandha rwol importanti ħafna fl-armonizzazzjoni tar-reġimi tal-ġestjoni tal-fruntieri u tad-dwana ma' dawk tal-Unjoni, anki fir-rigward tal-ġlieda kontra l-kriminalità organizzata u l-kuntrabandu u l-kontribut għas-soluzzjoni paċifika tal-kwistjoni tat-Transnistrija permezz ta' miżuri għat-tisħiħ tal-fiduċja u bħala preżenza ta' monitoraġġ fis-segment tat-Transnistrija tal-fruntiera bejn il-Moldova u l-Ukrajna; jinkoraġġixxi lill-Gvern Moldovan ikompli jippromwovi ambjent favorevoli għas-soluzzjoni tal-kunflitti u jappoġġja attivitajiet li jżidu l-fiduċja u l-kuntatti interpersonali fil-komunitajiet mifrudin minħabba l-kunflitti; jemmen li konklużjoni kostruttiva għall-kwistjoni tat-Transnistrija se ġġib stabbiltà u prosperità mhux biss għall-Moldova, iżda wkoll għaż-żona usa'; 31.
Jistieden lill-Moldova, lill-Federazzjoni Russa, lill-Istati Membri tal-UE u lil sħab internazzjonali oħra jikkooperaw dwar it-tneħħija u l-qerda totali ta' madwar 20 000 tunnellata ta' munizzjon antik tal-era Sovjetika maħżun fiċ-ċentru tal-munizzjon ta' Cobasna, li jirrappreżenta periklu gravi għas-sigurtà tan-nies u tal-ambjent fuq iż-żewġt ixtut tax-xmara Dniester, minħabba li huwa ferm lil hinn mid-data ta' skadenza tiegħu; jesprimi t-tħassib tiegħu dwar l-eżerċizzji militari numerużi mwettqa mill-forzi militari Russi fit-Transnistrija u jistieden lill-Federazzjoni Russa tirtira kompletament u mingħajr kundizzjonijiet il-forzi u l-armamenti militari tagħha mir-reġjun tat-Transnistrija b'mod ordnat, f'konformità mat-talbiet ripetuti tal-awtoritajiet Moldovani u fir-rigward tas-sovranità u l-integrità territorjali tal-Moldova; 32.
Jesprimi t-tħassib tiegħu dwar is-sitwazzjoni tad-drittijiet tal-bniedem li qed tiddeterjora fir-reġjun tat-Transnistrija, b'mod partikolari l-persekuzzjoni ta' persuni kritiċi għall-amministrazzjoni de facto u l-iskjerament tal-armata Russa, u r-restrizzjonijiet fuq l-assembleji pubbliċi u l-attivitajiet tal-NGOs lokali; ifakkar lill-Federazzjoni Russa dwar ir-responsabbiltà li għandha fir-rigward tar-rispett għad-drittijiet tal-bniedem fir-reġjun tat-Transnistrija, kif ikkonfermat minn diversi deċiżjonijiet tal-Qorti Ewropea tad-Drittijiet tal-Bniedem (QEDB); jistieden lill-awtoritajiet Russi jeżegwixxu s-sentenzi kollha tal-QEDB relatati mal-ksur tad-drittijiet tal-bniedem u mad-dritt għal-libertà u għas-sigurtà fir-reġjun tat-Transnistrija; 33.
Ifaħħar lill-awtoritajiet Moldovani għall-appoġġ offrut lir-reġjun tat-Transnistrija fil-kuntest tal-pandemija tal-COVID-19, fosthom permezz tad-donazzjoni ta' 10 % tal-provvista tal-vaċċin tiegħu, it-taħriġ tal-persunal mediku u l-ipproċessar tat-testijiet tal-COVID-19; 34.
Jilqa' d-deċiżjoni tal-Kunsill li jipprovdi EUR 7 miljun f'assistenza fil-qafas tal-Faċilità Ewropea għall-Paċi lill-Forzi Armati tal-Moldova għall-akkwist ta' tagħmir mediku u tagħmir għan-newtralizzazzjoni tal-isplussivi; jinkoraġġixxi lis-SEAE u lill-Kunsill jestendu aktar l-oqsma ta' kooperazzjoni mal-Moldova u jappoġġjaw it-tisħiħ tal-kapaċità tas-settur tad-difiża permezz ta' miżuri ta' assistenza taħt dan l-istrument; 35.
Iħeġġeġ lill-awtoritajiet Moldovani jagħmlu użu ulterjuri mill-assistenza potenzjali tal-Faċilità Ewropea għall-Paċi fi programmi annwali sussegwenti sabiex jikkonsolidaw il-kapaċità tal-Moldova li tiġġieled it-theddid ċibernetiku u ibridu; jitlob lill-istituzzjonijiet tal-UE jinkludu lill-Moldova f'formati ġodda ta' kooperazzjoni dwar iċ-ċibersigurtà, it-theddid ibridu u l-investigazzjonijiet dwar iċ-ċiberkriminalità, fosthom billi jinvolvu liċ-Ċentru Ewropew ta' Kompetenza Industrijali, Teknoloġika u tar-Riċerka fil-qasam taċ-Ċibersigurtà ġdid f'dawn l-isforzi;
Stat tad-dritt u governanza tajba 36.
Itenni l-importanza fundamentali tar-riforma tal-ġustizzja, b'mod partikolari t-tisħiħ tal-indipendenza u tal-kompe­ tenzi tal-ġudikatura, u l-ġlieda kontra l-korruzzjoni; jirrikonoxxi l-iskala enormi tal-isfida li qed iħabbtu wiċċhom magħhom l-awtoritajiet u jinkoraġġihom jiffukaw fuq prijoritajiet stabbiliti; jinnota l-impenn tal-President Maia Sandu u tal-gvern ta' Natalia Gavriliţa li jibbażaw il-politiki tagħhom fuq deċiżjonijiet tal-Qorti Kostituzzjonali Moldovana; jitlob aċċellerazzjoni tar-riforma tal-ġustizzja li għaddejja, inkluża l-implimentazzjoni tal-emendi għad-dispożizzjonijiet tal-Kostituzzjoni dwar il-ġustizzja vvutati mill-Parlament Moldovan fit-23 ta' Settembru 2021, kif ukoll tal-Istrateġija għall-Iżgurar tal-Indipendenza u l-Integrità tas-Settur tal-Ġustizzja 2022-2025;